
Δελτίο Τύπου

Συνάντηση της ΠΕΚΑΓΕΠΕ με τον Περιφερειακό Διευθυντή Εκπαίδευσης Αττικής, Δρ. Διονύσιο Αναστασόπουλο 


Την Τετάρτη 17 Σεπτεμβρίου, στις 9:00 π.μ., πραγματοποιήθηκε η δεύτερη συνάντηση μελών της ΠΕΚΑΓΕΠΕ με τον Περιφερειακό Διευθυντή Εκπαίδευσης Αττικής, κ. Διονύσιο Αναστασόπουλο.

Στη συνάντηση συμμετείχαν η κ. Αικατερίνη Καρακάση, Πρόεδρος του Τμήματος Γερμανικής Γλώσσας και Φιλολογίας του ΕΚΠΑ, η κ. Φαίη Κατσαντώνη, Ειδική Γραμματέας του Διοικητικού Συμβουλίου της ΠΕΚΑΓΕΠΕ, καθώς και τα μέλη των Τοπικών Επιτροπών Δυτικής Αττικής και Πειραιά κ. Ηλιάνα Κωστάκη και Βασιλική Ραυτοπούλου.

Η συνάντηση πραγματοποιήθηκε, για ακόμη μία φορά, σε ιδιαίτερα φιλικό και θετικό κλίμα.

Υπενθυμίζεται ότι είχε προηγηθεί μία πρώτη συνάντηση, κατά την οποία ο κ. Αναστασόπουλος είχε καταγράψει αναλυτικά τα αιτήματα του κλάδου σχετικά με τη διδασκαλία της Γερμανικής Γλώσσας, είχε εκφράσει τη στήριξή του και προώθησε αναλυτικό Υπόμνημα στον Γενικό Γραμματέα του Υπουργείου, κ. Παπαδομαρκάκη και αναμένεται άμεση ανατροφοδότηση.

Κατά τη δεύτερη συνάντηση, η οποία ήταν σύντομη αλλά ουσιαστική, ο κ. Αναστασόπουλος επιβεβαίωσε το ενδιαφέρον και τη θετική του στάση απέναντι στην πολυγλωσσία, την ισονομία και το δικαίωμα των μαθητών στην επιλογή της ξένης γλώσσας που επιθυμούν να διδαχθούν.

Όπως χαρακτηριστικά τόνισε, όταν ένας μαθητής επιθυμεί να διδαχθεί Γερμανικά, Γαλλικά, Ισπανικά ή Ιταλικά, η επιλογή του αυτή θα πρέπει να γίνεται σεβαστή και να διασφαλίζεται η δυνατότητα υλοποίησής της στο δημόσιο σχολείο.

Ιδιαίτερη αναφορά έγινε στο Υπόμνημα που είχαν αποστείλει οι Τοπικές Επιτροπές Δυτικής Αττικής και Πειραιά, στο οποίο καταγράφεται ότι 3.429 μαθητές της Ε τάξης Δημοτικού σε όλα σχολεία της Αττικής, επέλεξαν να διδαχθούν Γερμανικά, αλλά τελικά στερούνται αυτή τη δυνατότητα εξαιτίας των ισχυουσών εγκυκλίων για το σχηματισμό τμημάτων στη Β΄ ξένη γλώσσα στο Δημοτικό.

Παράλληλα, ενημέρωσε ότι επρόκειτο να πραγματοποιήσει τηλεδιάσκεψη με τους Διευθυντές Πρωτοβάθμιας Εκπαίδευσης, κατά την οποία θα θέσει υπόψη τους τα αιτήματα του κλάδου ΠΕ07 και της ΠΕΚΑΓΕΠΕ.

Τον ενημερώσαμε για τον κύκλο συναντήσεων που έχουμε πραγματοποιήσει με τις περισσότερες Διευθύνσεις Πρωτοβάθμιας και Δευτεροβάθμιας Εκπαίδευσης της Αττικής, προκειμένου να καταγραφούν τα εναπομείναντα κενά στη Γερμανική Γλώσσα ενόψει της Β΄ φάσης προσλήψεων αναπληρωτών και να διερευνήσουμε τις δυνατότητες συνεργασίας με την κάθε Διεύθυνση, ανάλογα με τις ανάγκες της. 

Τονίσαμε ότι τα κενά που παραμένουν μετά την Α΄ φάση είναι πολλά, δώσαμε συγκεκριμένα παραδείγματα, όπως η Δυτική Αττική, στην οποία δεν έγινε καμιά πρόσληψη και τονίσαμε την ανάγκη να προσληφθούν στη Β φάση εκπαιδευτικοί πλήρους ωραρίου (ΑΠΩ), και την ανάγκη να προστατευτούν τα μορφωτικά δικαιώματα των μαθητών/τριών. Σε αυτό το πλαίσιο αναφερθήκαμε επίσης στις σημαντικές επιτυχίες μαθητών/τριών των δημόσιων σχολείων της Αττικής στο Κρατικό Πιστοποιητικό Γλωσσομάθειας (ΚΠΓ) κατά το προηγούμενο σχολικό έτος και την ανάγκη πλήρους κάλυψης των κενών, ώστε οι μαθητές να συνεχίσουν απρόσκοπτα την προετοιμασία τους και να έχουν τη δυνατότητα να προχωρήσουν και στα επόμενα επίπεδα πιστοποίησης.

Παράλληλα, αναφέρθηκε ότι η Γερμανική Γλώσσα αποτελεί την πρώτη επιλογή μεταξύ των ξένων γλωσσών στο Κρατικό Πιστοποιητικό Γλωσσομάθειας, γεγονός που καταδεικνύει το ιδιαίτερα αυξημένο ενδιαφέρον των μαθητών για τη συγκεκριμένη γλώσσα.

Ζητήσαμε να μην εφαρμοστεί η εγκύκλιος της 1η Οκτωβρίου, που προβλέπει ότι αν δεν έχει παρουσιαστεί/προσληφθεί εκπαιδευτικός για τη Β΄ ξένη γλώσσα σε ένα σχολείο, δίνεται δυνατότητα αλλαγής της γλώσσας διδασκαλίας προς τη γλώσσα για την οποία υπάρχει διαθέσιμος εκπαιδευτικός στο σχολείο. Ζητήσαμε να υπάρχει αναμονή για κάλυψη των κενών από τις επόμενες φάσεις προσλήψεων ώστε να μην υποχρεωθούν οι μαθητές/τριες να αλλάξουν γλώσσα επειδή δεν τοποθετήθηκε εγκαίρως εκπαιδευτικός.

Το πιο βασικό αίτημα όμως που τέθηκε ήταν η ανάγκη απόσυρσης ή τροποποίησης της εγκυκλίου για τη Β΄ ξένη γλώσσα, και ειδικότερα της ρύθμισης που συνδέει τη δημιουργία τμήματος με την ύπαρξη τουλάχιστον 12 μαθητών που επιθυμούν να διδαχθούν Γερμανικά, την απαγόρευση συγκρότησης ενός επιπλέον τμήματος πέραν των τμημάτων γενικής παιδείας και τη μη επιβολή της επιλογής της πλειοψηφίας, όταν προκύπτει.

Τονίσαμε ότι η συγκεκριμένη ρύθμιση έχει ως αποτέλεσμα να χάνονται φέτος μόνο στην Αττική 238 τμήματα Γερμανικής Γλώσσας, επειδή δεν υπάρχει το προηγούμενο κατώτατο όριο των  8 μαθητών και, κατ’ επέκταση, να καταργείται στην πράξη το δικαίωμα των μαθητών στην επιλογή της ξένης γλώσσας.

Κλείνοντας τη συνάντηση, ο κ. Αναστασόπουλος αναφέρθηκε για ακόμη μία φορά στην ανάγκη διαμόρφωσης ενός δημοκρατικού πολίτη, ο οποίος έχει δικαίωμα στην επιλογή, στην ισονομία και στην πρόσβαση σε ίσες εκπαιδευτικές ευκαιρίες.

Τόνισε τη σημασία που έχει η πολυγλωσσία και ο σεβασμός προς όλες τις ξένες γλώσσες, επισημαίνοντας ότι η γνώση ξένων γλωσσών αποτελεί σημαντικό εφόδιο για το μέλλον των μαθητών και την επαγγελματική τους πορεία.

Η θέση που εξέφρασε ήταν σαφής: όλοι οι μαθητές θα πρέπει να έχουν τη δυνατότητα να διδαχθούν τη γλώσσα που επιθυμούν, χωρίς η επιλογή τους να ακυρώνεται στην πράξη λόγω διοικητικών ή οργανωτικών προβλημάτων.

Πριν από την ολοκλήρωση της συνάντησης, ο κ. Αναστασόπουλος κατέγραψε επιγραμματικά τα βασικά αιτήματα που του θέσαμε και μας διαβεβαίωσε ότι θα τα προωθήσει και θα συνεχίσει να στηρίζει τις προσπάθειες του κλάδου της Γερμανικής Γλώσσας.


